C 80/14
SK
Úradný vestník Európskej únie
3.3.2023
V prípade opatrení prispievajúcich k bezpečnosti dodávok energie sa členské štáty takisto vyzývajú, aby venovali pozornosť kybernetickej bezpečnosti projektov s cieľom čo najviac minimalizovať potenciálne riziká narušenia dodávok energie.
b)
Zvýšenie energetickej efektívnosti budov a kritickej energetickej infraštruktúry, dekarbonizácia priemyslu, zvýšenie produkcie a využívania udržateľného biometánu a čistého alebo bezfosílneho vodíka a zvýšenie podielu energie z obnoviteľných zdrojov a jej urýchleného zavádzania 1.
Zahŕňa to opatrenia, ako je obnova budov zameraná na energetickú efektívnosť vrátane opatrení na zlepšenie energetickej účinnosti, integrácia obnoviteľných zdrojov energie, dekarbonizácia vykurovacích a chladiacich systémov, opatrenia zamerané na energetickú efektívnosť v účinných systémoch diaľkového vykurovania a chladenia, nákladovo efektívne zlepšenie energetickej účinnosti podnikov, najmä tých, ktoré majú zaviesť odporúčania vyplývajúce z energetických auditov.
Takéto opatrenia by znížili závislosť od fosílnych palív a podporili zavádzanie využívania energie z obnoviteľných zdrojov.
Tento cieľ by sa dosiahol napríklad: — poskytovaním podpory na obnovu a technológie, ktoré zlepšujú energetickú hospodárnosť budov napríklad v priemere aspoň o 30 % (s prednostným prístupom pre budovy s najhoršou energetickou hospodárnosťou a domácnosti s nízkymi príjmami), — dekarbonizáciou vykurovacích a chladiacich systémov, aby sa stali energeticky efektívnymi, ako sú tepelné čerpadlá (vrátane hybridných tepelných čerpadiel), vysoko energeticky efektívne diaľkové vykurovanie a chladenie využívajúce obnoviteľné zdroje energie, fotovoltika (FV), uskladňovanie energie pre obnoviteľný zdroj energie na mieste, inteligentné termostaty atď., — zavádzaním osobitných finančných nástrojov alebo prispievaním k záruke InvestEU na podporu investovania do energetickej obnovy budov (ako je prestavba bytových a nebytových priestorov s najhoršou energetickou hospodárnosťou, dekarbonizácia vykurovacích systémov a inštalácia obnoviteľných zdrojov energie na mieste), — zriadením vnútroštátnych alebo regionálnych zariadení technickej pomoci na podporu rozvoja rozsiahleho súboru finančne zdravých projektov zameraných na energetickú efektívnosť a obnovu budov, ktoré prilákajú súkromných investorov, — založením alebo posilnením existujúcich národných fondov pre energetickú efektívnosť s vyhradenými finančnými nástrojmi pre energetickú efektívnosť a obnovu budov, — aktualizovaním právnych predpisov týkajúcich sa výstavby a budov s cieľom požadovať, aby nové výstavby a obnovy boli energeticky efektívnejšie, — legislatívnymi opatreniami, ktoré vyžadujú povinnú inštaláciu inteligentných meracích systémov v budovách. 2.
Cieľ dekarbonizácie priemyslu je podrobnejšie uvedený v nasledujúcom rámčeku. 3.
Cieľ podpory zavádzania udržateľného biometánu a vodíka sa týka investícií do zvýšenia výrobnej kapacity a využívania udržateľného biometánu (vrátane pripojení, ktoré umožnia jeho miešanie v plynárenskej infraštruktúre) a do zvýšenia výrobnej kapacity čistého vodíka (8) (vrátane zvýšenia zodpovedajúcej kapacity výroby energie z obnoviteľných zdrojov potrebnej na výrobu čistého vodíka).
Tieto ciele sa týkajú aj investícií do výrobnej kapacity bezfosílneho vodíka (9) a osobitnej vodíkovej infraštruktúry vrátane vodíkovodov, zariadení na uskladnenie vodíka a prístavných terminálov.
Príslušné reformy by mohli byť založené na stimuloch pre investície do výroby alebo používania udržateľného biometánu a bioplynu (kvóty, rozdielové zmluvy) alebo na reformách, v rámci ktorých by sa navrhol vhodný legislatívny rámec a regulačné režimy pre výrobu, používanie, prepravu a uskladnenie čistého alebo bezfosílneho vodíka, s dôrazom na ťažko dekarbonizovateľné odvetvia v súlade s vodíkovou stratégiou EÚ.
(8) Čistý vodík je vodík vyrobený z energie z obnoviteľných zdrojov v súlade s metodikami stanovenými pre kvapalné a plynné palivá v doprave z obnoviteľných zdrojov nebiologického pôvodu v smernici (EÚ) 2018/2001 a súvisiacich vykonávacích a delegovaných aktoch.
(9) V prípade bezfosílneho vodíka si ako referenčný bod pozrite Dočasný krízový rámec pre opatrenia štátnej pomoci na podporu hospodárstva v dôsledku agresie Ruska proti Ukrajine (2022/C 426/01).
V rámci cieľa týkajúceho sa výroby a využívania čistého a bezfosílneho vodíka nemožno podporovať vodík vyrobený pyrolýzou plynu alebo parným reformovaním metánu so zachytávaním a ukladaním oxidu uhličitého.